Kegyelem nektek és békesség Istentől, a mi Atyánktól és az Úr Jézus Krisztustól! Ámen

Ef 3, 8-12
*Nekem, minden szent között a legkisebbnek adatott az a kegyelem, hogy a pogányoknak hirdessem Krisztus mérhetetlen gazdagságát, 9és hogy feltárjam mindenki előtt, mi ama titok megvalósulásának a rendje, amely el volt rejtve öröktől fogva Istenben, mindenek teremtőjében; 10és hogy ismertté legyen most az egyház által a mennyei fejedelemségek és hatalmasságok előtt Isten sokféle bölcsessége. 11Ez felel meg örök végzésének, amelyet megvalósított Krisztus Jézusban, a mi Urunkban: 12őbenne van bátorságunk és szabad utunk bizodalommal a benne való hit által.*

Titkokkal megismertetett Gyülekezet!

Sokan őrizgetnek titkokat. Vannak nyomasztóak, terhesek, amelyeket jó lenni kiadni, de hűségből, vagy épp félelemből nem tesszük. Hasonlóak tudnak lenni a bűneink, a hazugságaink, a fájdalmaink rejtegetései is, amiktől szintén szabadulnánk, de sokszor inkább csak eltemetjük, mélyebbre és mélyebbre nehogy kiderüljön, nehogy szembe kelljen néznünk velük.
Aztán persze vannak örömteli titkok is, amik esetében a kitörő ünneplésünket nehéz magunkban tartani. Egy jó hír, amit azonnal továbbadnánk. Egy olyan hír, amiről úgy érezzük, hogy most azonnal meg kellene, hogy tudja mindenki.
És persze vannak olyan titkok, amiket mi nem ismerünk. Érezzük a feszültségét, bennünk is megfogalmazódik a kíváncsiság, a vágy a megismerésre, de nem tudjuk kikutatni a tartalmát. És mintha külsősök maradnánk, mintha kimaradnánk valamiből. Egyszerű példával élve, ilyen lehet időnként egy idegennyelv. Számomra is kicsit ilyen volt a sok szlovák nyelvű beszélgetés a pünkösdhétfői vendégségen. Egy-egy szót esetleg, vagy egyértelmű gesztust elkaptam, de a tartalmi egészet sokszor nem érthettem.
De nem csak egy-egy ilyen egyszerű példával, hanem ezeknél teljesebb titkokkal is találkozunk. Ilyen akár a másik ember is. Elképzeljük, hogy mit gondolhat, hogy mi minden játszódik le benne, a hátterét is csak töredékesen ismerem és próbálom meglátni, megérteni az ok-okozati viszonyokat a tetteiben és szavaiban.
Rejtett dolgok. Titkok. Információk, magyarázatok, tudásanyagok, amikről vagy előbb-utóbb lerántódik valahogy a lepel, vagy örökre takarásban, a sötétségben maradnak előlünk.
Pál apostol küldetése egészen pontosan az, hogy a legfontosabb titokról minél többek előtt rántsa le a leplet. Az, hogy segítsen, hogy a sötétségből a világosságra kerüljenek a fontos dolgok minél több ember szeme, inkább talán hite számára. Ezt a küldést kapja az ApCsel tanúsága szerint: „*nyisd meg a szemüket, hogy a sötétségből a világosságra, és a Sátan hatalmából az Istenhez térjenek”*. Pál pedig el is indul, hogy minél többek számára tegye világossá az Isten általa megismert teljességét, azt amit töredékesen, vagy sok esetben szinte semennyire sem ismernek. Azt, hogy kicsoda is a Szentháromság egy igaz Isten.
Nem kis feladat, de láthatjuk, jól sikerült neki, hiszen ma mi keresztények, 2.6 milliárd fő, mind együtt valljuk, minden istentiszteletünkön az Apostoli Hitvallásban, vagy a Niceai Hitvallásban az Atya, Fiú és Szentlélek háromságát és tökéletes egységét. Értjük, tudjuk, valljuk.

A Szentháromság egy alapvető, de komoly vitákat okozó tanítása a kereszténységnek. Számunkra azonban hétköznapivá vált, ami miatt joggal merül fel a kérdés, főleg így Szentháromság vasárnapján, hogy valóban értjük, tudjuk és hittel valljuk?
Nem kezdek se felszólítani itt senkit se, sem pedig teológiai kiselőadásba inkább alapigénk közelében maradva próbálom kibontogatni, hogy mit is kell mindenképpen megértenünk ebből a titokból.
Ha biblikus és teológiai vonalról indulunk, akkor talán először az Atya, Fiú, Szentlélek hármasságot kell kicsit közelebb hoznunk. Legegyszerűbben talán úgy tudjuk összefoglalni, ha másik 3 szót helyettesítünk be és az emberért, a világért végzett munkája szerint úgy tekintünk az egy Istenre, mint Teremtő, Megváltó és Megszentelő. Ez azonban lehet, hogy még mindig kissé ködös, ha a három egysége a kérdés, így hadd használja két egyszerű hasonlatot.
Az első a sokat használt példa: a víz. Ismerjük szilárd anyagként, mint jég, ismerjük gázként is, mint gőz és ismerjük mint folyadék azaz, víz. Más-más formák, de az anyag, a H2O, a lényeg, az mindig pontosan ugyanaz mögötte. Nem a háromból lesz egy, hanem az egyet látjuk, tapasztaljuk meg egyik, vagy éppen másik formájában. Másik példa a Szentháromság egységére lehet bármelyikünk, így én is. Az édesanyám, mint kisfiát ismer. A feleségem, mint férjét. A gyermekeim, mint apjukat. Vagy mondhatnám, a gyülekezetet, aki pedig lelkészként tekint rám. Több megnevezés, több megismerhetőségi állapot, de mindig ugyanaz, egy és minden esetben önazonos. Azaz nem vagyok egyszer ilyen, egyszer olyan, mondhatni más és más személyiség, hanem lényegileg ugyanolyan. Bármelyik szerepből is ismernek az alapvetések nem változnak. Isten is ugyanígy egy. Örök és változatlan.
Bonyolultnak látjuk, látatjuk sokszor Istent, mert akkor könnyebb értetlenkednünk, hitetlenkednünk és az elhívásunk ellen döntenünk. Ha értem Isten törvényét, az Ő akaratát, az Ő igazságát, akkor elég nehéz azt mondani, hogy véletlenül, tudattalanul, sátán által félrevezetve döntöttem. Ha nem elvont misztikumot, vagy emberi ügyeskedéssel szabadon formálható vallásosságot akarok kreálni a hitből, hanem el akarom fogadni úgy, ahogyan azt az Úr megvilágosítja előttem, még ha sokszor nem is épp kényelmes a számomra, akkor bizony gyorsan rájövünk, hogy ezek a titkok amennyire ismernünk kell őket, annyiban nem is titkok, illetve számunkra már felfedett titkok.
Alapigénkben Pál apostol is ugyan titokról beszél, de nem olyanról, ami rejtve marad, ami megismerhetetlen, vagy befogadhatatlan az ember számára. Épp ellenkezőleg! *„9és hogy feltárjam mindenki előtt, mi ama titok megvalósulásának a rendje … 10és hogy ismertté legyen most az egyház által a mennyei fejedelemségek és hatalmasságok előtt Isten sokféle bölcsessége”*Ez a titok itt a Jézuson keresztül Istenről kapott kinyilatkoztatás, ami Pál életét is azonnal átformálta, mikor hittel tudta fogadni. Mikor nem ő akarta már megmondani ki igen, vagy ki nem Krisztus, hogy Isten milyen lehet, mit tehet és mit nem, hanem csak hittel megragadta azt, amit Isten világossá, láthatóvá tett a számára. Az pedig, amit Pál ezáltal hirdetni tud, amit immár leleplezőként, üzenet hordozóként ki tud jelenteni a Szentháromság egy Istenről, az az evangélium. A jó hír, az örömhír, azaz az Isten kegyelmének a teljessége, az amit megtapasztalhatott Pál is az Írásokból, az elhívásából és a Szentlélek munkálta testvéri közösségekből.
Azt pedig, hogy milyen lenyűgöző, milyen hatalmas ez a teljesség, ez az egység az egy Istenben, azt Pál egy kis szó és logikai játékkal is bemutatja. Felhasználja benne a saját nevét és emberi, illetve hitbéli kicsinységét, miközben mellé helyezi az Úr hatalmasságát és gazdagságát. Így írja: *„Nekem, minden szent között a legkisebbnek adatott az a kegyelem, hogy a pogányoknak hirdessem Krisztus mérhetetlen gazdagságát”*.
Pál neve, a Paulus, „kicsit” jelent. Ő akkor lett Pál, azaz kicsi, amikor felismerte Krisztusban az Isten kegyelmét, azt amiről ezt írja: „mérhetetlen gazdagság”. A legkisebb szó pedig itt némiképp pontatlan fordítás, ugyanis azt írja, hogy ő a „legkisebbebb”. Ezzel pedig arra utal, hogy ő is, mint apostol társai, mint minden elhívott, mind felismerték, hogy mennyire kicsik és mennyire végtelenül teljes az egy, örök Úr, de ő még közöttük is a legkisebbnél is kisebb, hiszen ő nem ismerte fel Krisztusban az Atyát, a kegyelmet, hanem üldözte és gyűlölte. Ő még nagyobb kegyelemre volt rászorulva. Úgy állítja be, mintha egy magasságba kellett volna valahogy kerülnie a többi apostollal és mivel ő a legkisebb, így neki volt szüksége a legnagyobb fellépőre, sámlira, amire ráállhat. És még csak nem is sántít nagyon a hasonlat, hiszen ahogy tudjuk Pál valóban alacsony ember lehetett.
A gazdagság pedig, amit fordításunk egyszerűen csak a mérhetetlen szóval jellemez, Pál által megint csak ügyesen megcsavart kifejezés, hogy még érezhetőbb legyen a kontraszt. Sok fordítási javaslat is van rá, nekem a készülés közben nagyon megtetszett a „végéremehetetlen” szóösszetétel. Azaz, hogy az Úr gazdagsága, az Ő teljessége, azaz a Mindenható kegyelme olyan, aminek sosem érünk a végére. Ez nem azt jelenti, hogy vétkezz minden felelősséget elhárítva életed végéig, hiszen Isten úgy is kegyelmesen fog ítélni. Nem! Ez azt jelenti, hogy amíg ott van az őszinte bűnbánat az életedben, amíg bármi is történjen, te minden erőddel a Krisztusban megtapasztalt kegyelembe kapaszkodsz, addig neked mindig van és lesz helyed az Isten asztalánál.
Végéremehetetlen, végére érhetetlen, minden értelmet meghaladó kegyelem. Nem értelmetlen, nem érthetetlen, hanem nagyobb, hatalmasabb, mint ahogy azt az ember magyarázni, megokolni, vagy logikuson belátni tudná.

Hogyan válik akkor mégis világossá, leleplezetté a titok? Hogyan is kell akkor megragadnunk a Szentháromságban megtapasztalt kegyelem titkát?
Úgy ahogyan Pál írja igeszakaszunk végén: „*11Ez felel meg örök végzésének, amelyet megvalósított Krisztus Jézusban, a mi Urunkban: 12őbenne van bátorságunk és szabad utunk bizodalommal a benne való hit által.”*. Tehát úgy, hogy elfogadjuk, hogy Isten nem számolgatni tanít minket, nem is a menny és pokol tárgyi ismereteit kéri majd számon, mint egy vizsgán. Nem az lesz a kérdés, hogy egy és három viszonyát hogyan magyarázom, vagy, hogy melyik apostol és egyházatya nyomdokain tudtunk tovább haladni, vagy éppen, hogy a kitudja mennyi keresztény felekezet közül melyik tanításán keresztül ismertük meg Jézust. A kérdés valóban csak ennyi, van-e bátorságod, hogy a Krisztusban neked elkészített úton te is megismerd és minden értelmet meghaladó, bizó hittel Uradnak valld a Szentháromság egy Isten és valóban rábízd az életed? Neked van bátorságot megismerni, kérni és megtapasztalni a teljes kegyelmet?
Szentháromság vasárnapján erre hív az ige. Ne fogadd el hétköznapinak, eldarálható liturgiai szövegnek, hogy kicsoda Isten! Legyen bátorságod feltenni magadnak a kérdést, küzdj meg vele teljes lényeddel és ne félj kicsivé, a legkisebbé válni! Merj ezeknek a titkoknak őszinte kérdezőjévé és a válaszoknak hittel való fogadójává lenni! Mert az Úr meg akarja ismertetni veled is az Ő igazságának, kegyelmének mérhetetlen gazdagságát. Ámen